Kaapstad-waterkrisis: Meer beperkingstoestelle komPatricia de Lille, die stad se uitvoerende burgemeester, het verlede week by die stad se waterinspektoraat aangesluit om die projek van stapel te stuur. Foto: Verskaf Die Stad Kaapstad het inwoners gewaarsku dat meer waterbeperkingstoestelle by huishoudings wat te veel water verbruik geïnstalleer gaan word. Teen Maandag het die Wes-Kaapse damvlakke op 32,5% gestaan. Met die laaste 10% van ŉ dam se water wat grootliks onbruikbaar is, beteken dit die damvlakke is wesenlik op 22,5%. Die algemene waterverbruik staan op 629 miljoen liter per dag. Dit is 129 miljoen liter meer as die doelwit van 500 miljoen liter water per dag onder die vlak 4b-waterbeperkings. “Daar is oormatige waterverbruikers in al die voorstede van Kaapstad. Water moet spaarsamig gebruik word om voorsiening te maak vir die warm somer wat voorlê,” het rdl. Xanthea Limberg, burgemeesterskomiteelid vir informele nedersettings, gesê. Sy het gesê waterbeperkingstoestelle gaan binnekort by huishoudings wat te veel water verbruik in Durbanville, Southfield, Retreat, Oakdale, Rondebosch, Maitland, Crawford, Drie Ankerbaai en Parklands geïnstalleer word. Maroela Media het verlede week berig die stad het die eerste twee toestelle by huise in Constantia en in Claremont geïnstalleer. “Die jongste maatreël is deel van ons droogteintervensies waar alle huishoudings wat meer as 20 000 liter water verbruik gewaarsku is om dit te verminder. Inspekteurs het daarna verbruikers wat meer as 60 000 liter per maand verbruik besoek en waarskuwings uitgereik,” het Patricia de Lille, die stad se uitvoerende burgemeester, gesê. De Lille het gewaarsku die toestelle sal by huishoudings geïnstalleer word waar hoë verbruik nie regverdig kan word nie of waar alle waarskuwings verontagsaam is. Waarskuwings is sedert Julie al aan nagenoeg 21 500 huishoudings reg oor die stad uitgereik. “Die toestelle sal geïnstalleer word by huishoudings wat vir langer as sewe dae nie ag slaan op ons waarskuwings nie. Die eienaar van die perseel sal die installasiekoste van tussen R4 560 en R4 732 moet opdok,” het sy gesê. Lees meer oor hoe om water te bespaar. Lees meer oor wat vlak 4b-waterbeperkings inhou.